Tarjouspyyntöesimerkki 2.2 – Rajoitettu menettely EU-kynnysarvon ylittävässä hankinnassa

Puurakenteisen liikuntahallin rakennesuunnittelu

Tämä tarjouspyyntöesimerkki on kuvassa 1 esitetyn RT-ohjekorttisarjan ohjekortin RTS 16:60:2.2 käyttöä tukeva linkitetty dokumentti. Tässä liitteillä täydennettävän tarjouspyyntökirjeen mallissa on esimerkkinä puurakenteisen liikuntahallin rakennesuunnittelupalvelun hankinta. Tarjouspyyntömalli yhdessä tarvittavien liiteasiakirjojen kanssa täyttää hankintalaissa tarjouspyynnölle määritellyt sisältövaatimukset. Osa tarjouspyynnössä esitettävistä tiedoista tulee esittää myös hankintailmoituksessa tai mahdollisissa lain mukaisissa asiakirjoissa ja tarjouspyynnön liitteissä. Tarjouspyynnön sisältövaatimuksia on käsitelty tarkemmin ohjekortissa RTS 16:60:2.2.

Tässä tarjouspyyntöesimerkissä käytetään seuraavia tekstityylejä:

Esimerkkiteksti

Kommentit ja ohjeet



Kuva 1 RTS 16:60 Suunnittelu- ja konsultointipalveluiden julkinen hankinta -ohjekorttisarjan rakenne

**Sisällysluettelo**

[1 Hankintayksikkö ja yhteyshenkilö 2](#_Toc469578394)

[2 Hankinnan kohde ja hanke 2](#_Toc469578395)

[3 Hankintamenettely 3](#_Toc469578396)

[4 Osallistumisvaatimukset 3](#_Toc469578397)

[5 Tarjouksen sisältö ja jättäminen 4](#_Toc469578398)

[6 Tarjousten käsittely 6](#_Toc469578399)

[7 Sopimusehdot 7](#_Toc469578400)

[8 Lisätiedot 8](#_Toc469578401)

[9 Liitteet 9](#_Toc469578402)

Pyydämme tarjoustanne Urheilutien liikuntahallin uudisrakennuksen rakennesuunnittelusta tämän tarjouspyynnön ja sen liitteenä olevien asiakirjojen mukaisesti.

Hankinnan ennakoitu arvo ylittää hankintalain 26 §:ssä tarkoitetun EU-kynnysarvon ja hankintamenettelynä käytetään hankintalain 33 §:ssä tarkoitettua rajoitettua menettelyä. Hankintailmoitus on julkaistu HILMA:ssa pp.kk.vvvv.

# Hankintayksikkö ja yhteyshenkilö

Kuntalan tilapalvelukeskus

Kauppakatu 1A, 00000 Kuntala

Yhteyshenkilö: rakennuspäällikkö Raimo Rakennuttaja

Puhelin 555 123 456, sähköposti: raimo.rakennuttaja@kuntala.fi

Kuntala on kunta Länsi-Suomessa. Kunnan rakennuttamisesta vastaa tilapalvelukeskus.

# Hankinnan kohde ja hanke

## Hanke

Tämän tarjouspyynnön kohteena oleva suunnittelutoimeksianto liittyy Urheilutien liikuntahallin uudisrakennushankkeeseen. Kohteen arvioitu pinta-ala on 1950 brm2. Kohde tulee sisältämään:

* yhden 44x23 m salin, jonka vapaa korkeus tulee olemaan 7 metriä
	+ sisältäen yhden äänieristämättömän jakoseinän, jolla tila voidaan jakaa kahteen osaan
* kuntosalin
* puku- ja pesutilat
* henkilökuntatilat
* kenttien huoltovarasto
* viereistä ulkokenttää palvelevat pukutilat

Hallin kantavat rakenteet tehdään puusta

Hankkeen ja sen toteutuksen tarkempi yksilöinti on esitetty seuraavissa tämän tarjouspyynnön liitteissä:

* Liite 1: ”Hankeohjelma”
* Liite 2: ”RT 10–11106 Hanketietokortti HT12 (täytetty)”

Liite 1 sisältää asemapiirroksen, johon on merkitty toimeksiantoa koskeva rakennus.

## Hankinnan kohde

Hankinnan kohteena on tämän tarjouspyynnön kohdassa 2.1 esitetyn liikuntahallin uudisrakennushankkeen rakennesuunnittelu. Rakennesuunnittelu sisältää tämän tarjouspyynnön seuraavissa liitteissä esitetyt tehtävät:

* Liite 2: ”RT 10–11106 Hanketietokortti HT12 (täytetty)”
* Liite 3: ”Rakennesuunnittelun tehtäväluettelo RAK12 (rajauksin ja merkittyine lisätehtävineen)” (Mahdollisten merkittyjen lisätehtävien osalta on yleisesti tarpeen esittää täsmentäviä tietoja tehtäväluetteloa täydentävillä asiakirjoilla)
* Liite 4: ”Hankekohtainen suunnitteluohje”
* Liite 8: ”Rakennesuunnittelun rajapinnat”

Suunnitteluohjeessa on esitetty suunnittelun yleiset linjaukset, kokouskäytännöt, dokumentointivaatimukset, suunnittelualoittain huomioitavat asiat ja ylläpidon sekä operatiivisen toiminnan huomioiminen suunnittelussa.

Hankkeen suunnittelu tehdään tietomallintamalla (tarkempi kuvaus liitteessä 5 ”Hankekohtainen suunnitteluohje”). Rakennesuunnittelun tietomallinnuksen tarkkuustaso on Yleisten tietomallivaatimusten 2012 (RT 10-11209) osan 5 liitelehden mukainen ”taso 2”.

Hankkeen työkieli on suomi ja kaikki suunnitelmat toteutetaan suomenkielisinä, ellei suunnitteluohjeessa ole toisin mainittu.

# Hankintamenettely

Hankintamenettelynä käytetään hankintalain 33 §:ssä tarkoitettua rajoitettua menettelyä. Hankintayksikkö valitsee tarjoajaksi hyväksyttävät ehdokkaat osallistumishakemukset jättäneistä ehdokkaista. Tarjoajiksi hyväksytään viisi (5) ehdokasta, jollei soveltuvia ehdokkaita ole vähemmän.

Jos kohdissa 4.1–4.3 esitettyjen soveltuvuuden vähimmäisvaatimukset täyttäviä ehdokkaita on enemmän kuin 5, sovelletaan kohdassa 4.4 esitettyjä perusteita vähimmäisvaatimukset täyttävien ehdokkaiden määrän rajaamiseen.

# Osallistumisvaatimukset

Toimittaja suljetaan pois tarjouskilpailusta, jos sitä koskee jokin hankintalain 80 §:n pakollinen poissulkemisperuste. Toimittaja voidaan sulkea pois tarjouskilpailusta, jos sitä koskee jokin hankintalain 81 §:n harkinnanvarainen poissulkemisperuste.

Toimittajan tulee täyttää kohdissa 4.1–4.3 esitetyt toimittajan soveltuvuutta koskevat vähimmäisvaatimukset.

Toimittajan tulee alustavana näyttönä esittää täytetty hankintayksikön esitäyttämä Yhteinen eurooppalainen hankinta-asiakirja ESPD (liite 9) siitä, ettei sitä rasita hankintalain 80 tai 81 §:ssä tarkoitetut pakolliset ja harkinnanvaraiset poissulkemisperusteet ja, että se täyttää hankintayksikön tässä tarjouspyynnössä esittämät soveltuvuuden vähimmäisvaatimukset (esitetty kohdissa 4.1–4.3).

Valitun toimittajan tulee ennen hankintasopimuksen tekemistä osoittaa Yhteisen eurooppalaisen hankinta-asiakirjan paikkansapitävyys liitteessä 7 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista” tarkoitetuilla todistuksilla ja selvityksillä.

Toimittajan ja sen alihankkijoiden tulee täyttää tilaajavastuulain 5 §:n mukaiset vaatimukset. Vaatimusten täyttyminen selvitetään ennen hankintasopimuksen tekemistä tilaajavastuulain 5 §:ssä tarkoitetuin todistuksin ja selvityksin.

## Oikeus harjoittaa ammatti- ja elinkeinotoimintaa

Toimittajalla tulee olla oikeus harjoittaa ammatti- tai elinkeinotoimintaa sijoittumismaassaan.

Vaatimusten täyttymisen ja ESPD:n paikkansapitävyyden osoittamiseksi valitun toimittajan tulee toimittaa ennen hankintasopimuksen tekemistä hankintayksikölle jokin seuraavista:

* Rekisteriote siitä, että toimittaja on rekisteröity ammatti- tai elinkeinorekisteriin
* Valaehtoinen ilmoitus tai todistus siitä, että toimittaja harjoittaa elinkeinotoimintaa
* Toimilupa tai järjestön jäsenyyttä koskeva todistus siitä, että toimittaja on oikeutettu palvelun tarjoamiseen sijoittumismaassaan

## Vaatimukset taloudellisesta ja rahoituksellisesta tilanteesta

Toimittajan tulee täyttää seuraavat taloudellista ja rahoituksellista tilannetta koskevat vaatimukset:

* Toimittajalla tulee olla voimassa oleva konsulttivastuuvakuutus, joka kattaa vähintään toimeksiannon palkkion KSE 2013 kohdan 3.2.3 mukaisesti
* Toimittajan viimeisimmän kokonaisen tilikauden liikevaihdon tulee olla vähintään x kertaa hankinnan ennakoidun arvon suuruinen (hankintalain mukaisesti vaadittava vähimmäisliikevaihto voi olla enintään 2 kertaa hankinnan ennakoidun arvon suuruinen)
	+ Hankinnan ennakoitu arvo on esitetty hankintailmoituksessa

## Vaatimukset tekniselle suorituskyvylle ja ammatilliselle pätevyydelle

Toimittajan tulee täyttää seuraavat teknistä suorituskykyä ja ammatillista pätevyyttä koskevat vaatimukset:

* Toimittajalla tulee olla vähintään x kpl saman toimialan ja vähintään saman suuruusluokan referenssiä viimeisen x vuoden ajalta. Saman toimialan ja vähintään saman suurusluokan referenssiksi katsotaan pilarirunkoisten hallien kantavien rakenteiden suunnittelu vähintään x brm2 kohteissa. (hankintalain liitteen D mukaisesti, referenssejä voidaan huomioida 3 vuoden ajalta, ellei riittävän kilpailun varmistamiseksi ole tarpeen käyttää pidempää aikaväliä)
* Toimittajalla tulee olla vähintään x kpl tietomallinnusreferenssiä rakennesuunnittelusta viimeisen x vuoden ajalta.

Referenssin voimassaoloajan katsotaan alkavan viimeistään takuuajan päättymisestä. (Hankintayksikkö voi määrittää myös muun ajankohdan, jolloin referenssin voimassaoloajan katsotaan alkavan)

Suunnittelun nimetyllä vastuuhenkilöllä tulee olla MRA:n mukaiset edellytykset toimia vaativan kohteen kantavien rakenteiden suunnittelijana. Projektisuunnittelijalla tulee olla edellytykset toimia tavanomaisen kohteen kantavien rakenteiden suunnittelijana. Vaatimukset on yksilöity Ympäristöministeriön ohjeessa YM2/601/2015.

## Vähimmäisvaatimukset täyttävien ehdokkaiden valinta

Jos vähimmäisvaatimukset täyttäviä ehdokkaita on enemmän kuin kohdassa 3 esitetty enimmäismäärä, valitaan tarjoajaksi hyväksyttävät ehdokkaat seuraavin perustein:

1. Kohdassa 4.3 tarkoitettujen kantavien rakenteiden suunnittelu referenssien määrä niiltä osin kuin se ylittää asetetun vähimmäisvaatimuksen ja jos soveltuvia ehdokkaita on edelleen enemmän kuin kohdassa 3 esitetty määrä:
2. Kohdassa 4.3 tarkoitettujen tietomallinnusreferenssien määrä niiltä osin kuin se ylittää asetetun vähimmäisvaatimuksen

(Vähimmäisvaatimukset täyttävien ehdokkaiden valinnassa tulee käyttää vähimmäisvaatimuksista poikkeavia tai ne ylittäviä vertailuperusteita)

# Tarjouksen sisältö ja jättäminen

## Tarjouksen sisältöohje

Tarjous laaditaan hankintayksikön kilpailutusjärjestelmässä. Tarjous liitteineen on tehtävä kirjallisesti suomen kielellä hankintayksikön kilpailutusjärjestelmässä pyydetyllä tavalla eriteltynä. Tarjouksen tulee sisältää ne selvitykset ja todistukset, jotka on pyydetty liittämään tarjoukseen tässä tarjouspyynnössä ja hankintayksikön kilpailutusjärjestelmän tarjouslomakkeessa tai on pyydetty toimittamaan erikseen esitetyssä määräajassa. Selvityksien tai todistuksien osalta puutteelliset tarjoukset hylätään tarjouspyynnön vastaisina.

Tarjous ei saa olla ehdollinen eikä tarjoajalla ei ole mahdollisuutta esittää omia sopimusehtoja. Tarjoajan lisäämiä sopimusehtoja sisältävät tarjoukset hylätään tarjouspyynnön vastaisina.

Osatarjouksia tai vaihtoehtoisia tarjouksia ei hyväksytä. (Hankintayksikkö voi esittää myös hyväksyvänsä vaihtoehtoiset tarjoukset ja/tai osatarjoukset. Osatarjoukset hyväksyttäessä hankintayksikön tulee esittää, kuinka hankinta on jaettu osiin.)

Tarjouksen tulee olla voimassa vähintään x kuukautta tarjousten jättämisen määräajan umpeutumisesta.

## Tarjoukseen laadittavat liitteet

Tarjoukseen liitettäväksi tulee laatia:

* Projektisuunnitelma, joka sisältää esityksen yleisestä projektisuunnitelmasta, tunnistetuista riskeistä ja varmistavista toimenpiteistä, sisäisestä laadunvarmistuksesta ja alustavan suunnitelman toimeksiannon henkilöresursoinnista
	+ Projektisuunnitelman enimmäispituus on x sivua (fontti Arial, fonttikoko 12 pt.)
	+ Mikäli tarjoajan esittämä projektisuunnitelma pituus on yli x sivua, vain projektisuunnitelman ensimmäiset x sivua huomioidaan tarjouksen arvioinnissa

Luettelo muista tarjoukseen liitettävistä asiakirjoista on esitetty liitteessä 7.

## Tarjouksessa nimettävät henkilöt

Tarjouksessa tulee esittää yhteyshenkilö, johon hankintayksikkö on yhteydessä menettelyn aikana. Toimittajan tulee nimetä tarjouksessaan myös sopimusvastuuhenkilö.

Tarjouksessa tulee nimetä seuraavat toimeksiannon suorittamiseen osallistuvat henkilöt:

* vastuullinen suunnittelija; ja
* projektisuunnittelija

Vastuullisen suunnittelijan tulee projektisuunnittelijan ohella osallistua hankkeen suunnittelutyöhön koko suunnittelu- ja rakennusvaiheen ajan. Tarjoajan tulee nimetä projektipäälliköksi, joko vastuullinen suunnittelija tai projektisuunnittelija. Nimettyjä henkilöitä ei saa vaihtaa toimeksiannon aikana ilman hankintayksikön kirjallista suostumusta.

Seuraaville tarjouksessa nimetyille henkilöille tulee esittää varahenkilöt:

* vastuullinen suunnittelija; ja
* projektisuunnittelija

Kuhunkin tehtävään esitetty varahenkilö on ensisijainen korvaava henkilö nimettyä henkilöä vaihdettaessa. Esitettävän varahenkilön tulee täyttää samat vähimmäisvaatimukset, jotka on esitetty henkilölle, jota varahenkilö tarvittaessa korvaa. Jos nimettyyn henkilöön liittyviä ominaisuuksia käytetään tarjousten arviointiperusteena, tulee varahenkilön olla liitteen 6 ”Arviointiperusteet” mukaisesti arvioitaessa vähintään samaa tasoa. Varahenkilön ei tarvitse olla osa esitettyä projektihenkilöstöä. Nimettyä henkilöä ei saa korvata varahenkilöllä toimeksiannon aikana ilman hankintayksikön kirjallista suostumusta.

Nimettyjen henkilöiden osalta arviointia varten toimitettavat asiakirjat on esitetty liitteessä 7.

## Tarjousten julkisuus

Hankintayksikön asiakirjojen julkisuuteen ja asianosaisten tiedonsaantioikeuteen sovelletaan viranomaisten julkisuudesta annettua lakia (621/1999).

Hankintapäätös ja sen liitteet ovat julkisia päätöksen allekirjoituksen jälkeen. Muut hankinta-asiakirjat ovat julkisia sopimuksen tekemisen jälkeen. Jos tarjoajan mielestä jokin osa tarjousta sisältää liikesalaisuuksia on tarjoajan merkittävä nämä tiedot kilpailutusjärjestelmässä salaisiksi. Hankintayksikkö harkitsee, ovatko liikesalaisuuksiksi esitetyt asiat lain mukaan salassa pidettäviä. Julkisuuslain mukaisesti tieto tarjouksen vertailusta käytetystä kokonaishinnasta ei ole liikesalaisuutena pidettävä asia.

## Alikonsulttien käyttäminen

Hankintasopimuksen toteuttamisessa on mahdollista käyttää alikonsultteja, jotka täydentävät toimittajan omia resursseja. Liitteessä 5 ”Rakennesuunnittelun tehtäväluettelo RAK12 (rajauksin ja merkittyine lisätehtävineen)” on merkitty ne tehtävät, jotka toimittajan on hoidettava omin resurssein ja joita ei voida siirtää alihankintana toisaalle.

Käytettävät alikonsultit tulee hyväksyttää ennen alikonsultin työn alkamista. Alihankkijoiden ilmoittaminen ei rajoita pääasiallisen tarjoajan vastuuta hankinnan toteuttamisesta.

Hankintayksiköllä on oikeus vaatia toimittajaa korvaamaan ja toimittajalla velvollisuus korvata alikonsultti toisella alikonsultilla, jos toimittajan esittämää alikonsulttia rasittaa jokin hankintalain 80 §:ssä tarkoitettu pakollinen poissulkemisperuste tai 81 §:ssä tarkoitettu harkinnanvarainen poissulkemisperuste.

Mahdollisten alikonsulttien palkkioiden tulee sisältyä toimittajan tarjoukseen ja niiden laskutus tapahtuu pääasiallisen toimittajan kautta. Alikonsulttien työn tulee sisältyä tarjoushintaan. Alikonsultin suorittamista töistä ei makseta erillistä laskutuslisää eikä alihankintana tehtyyn työhön lisätä katetta.

## Tarjouksen jättäminen

Tarjous tulee jättää hankintayksikön sähköisessä kilpailutusjärjestelmässä osoitteessa www.kuntalankilpailuttamisportaali.fi pp.kk.vvvv klo hh:mm mennessä. Tarjous jätetään kilpailutusjärjestelmässä lomakepohjaisesti ja pyydetyin liiteasiakirjoin. Tarjousten jättäminen ei ole mahdollista tarjousajan päättymisen jälkeen.

Kukin toimittaja on oikeutettu tekemään yhden tarjouksen. Jos toimittaja tehnyt rinnakkaisia tarjouksia, otetaan vertailuun mukaan ainoastaan viimeisimpänä saapunut tarjous. Sama toimittaja voi toimia alikonsulttina useammassa tarjouksessa.

# Tarjousten käsittely

Tarjousajan päätyttyä hankintayksikkö käsittelee saapuneet tarjoukset dokumentoidusti. Tarjousten käsittely sisältää seuraavat vaiheet:

1. Tarjousten avaaminen tarjousajan päätyttyä
2. Tarjousten tarjouspyynnönmukaisuuden tarkistaminen
3. Tarjousten arviointi ja vertailu kohdassa 6.1 esitetyin kokonaistaloudellisen edullisuuden perusteiden mukaisesti.
4. Poissulkemisen edellytysten ja soveltuvuusvaatimuksen täyttymisen selvittäminen valitulta tarjoajalta ellei selvitetty aiemmassa vaiheessa hankintamenettelyä

## Kokonaistaloudellisesti edullisimman tarjouksen valinta

Kokonaistaloudellisen edullisuuden perusteena käytetään parasta hinta-laatusuhdetta. Vertailuperusteiden suhteellinen painotus on seuraava:

|  |  |
| --- | --- |
| **Vertailuperuste** | **Painotus** |
| Kokonaishinta | 35-55 % |
| Vastuullisen suunnittelijan kokemus, koulutus ja referenssit | 20-30 % |
| Projektisuunnittelijan kokemus, koulutus ja referenssit | 20-30 % |
| Projektisuunnitelma | 10-20 % |

Parhaan hinta-laatu suhteen tarkemmat arviointiperiaatteet on esitetty liitteessä 6 ”Arviointiperusteet”. Arviointia varten toimitettavat asiakirjat on esitetty liitteessä 7 ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista”.

## Tarjousten hylkääminen

Tarjous voidaan sulkea pois tarjouskilpailusta, mikäli se ei ole tämän tarjouspyynnön mukainen. Hankintayksikkö on velvollinen hylkäämään tarjouksen tarjouspyynnön vastaisena, jos tarjouksessa on sellainen virhe tai puute, joka estää tarjouksen tasapuolisen vertailun muiden tarjouspyynnön mukaisten tarjousten kanssa.

Tarjouksen hylkääminen voi perustua myös suoraan lainsäädännöstä tai oikeuskäytännöstä ilmeneviin sellaisiin seikkoihin, joita ei ole erikseen esitetty tässä tarjouspyynnössä.

# Sopimusehdot

(Sopimusehtoihin liittyvät asiat on suositeltavaa esittää vain yhdessä asiakirjassa ristiriitojen välttämiseksi. Tässä esimerkissä joitain sopimusehtoja on esitetty esimerkinomaisesti tarjouspyyntöön kirjattuina vaikka tarjouspyynnön liitteeksi on merkitty ”Konsulttisopimuksen luonnos”.)

## Sopimus

Ennen sopimuksen allekirjoitusta valitun toimittajan kanssa pidetään sopimuskatselmus, jossa käydään läpi ja tarkennetaan tarjoukseen, toimeksiannon suorittamiseen, aikatauluun ja vastuisiin liittyvät asiat.

Toimeksiannon suorittamisesta laaditaan erillinen konsulttisopimus (Liite 5) noudattaen Konsulttitoiminnan yleisiä sopimusehtoja KSE 2013 (RT 13–11143). Sopimukseen liitetään tämä tarjouspyyntö liitteineen sekä tarjous liitteineen. Sopimuksentekovaiheessa sopimukseen voidaan tehdä vain sellaisia kirjauksia, jotka eivät muuta hankinnan kokonaistaloudellista edullisuutta.

Toimeksiannossa noudatetaan seuraavia sopimusasiakirjoja seuraavassa järjestyksessä Konsulttitoiminnan yleisten sopimusehtojen KSE 2013 kohdan 9.1 mukaisesti:

1. Konsulttisopimus
	1. Sopimuskatselmuksen pöytäkirja
	2. Maksuerätaulukko ja tuntiveloitushinnasto
2. Tarjouspyyntö liitteineen
3. Konsulttitoiminnan yleiset sopimusehdot KSE 2013
4. Tarjous liitteineen

Ennen sopimuksen tekemistä valitun toimittajan tulee osoittaa lainmukaisin todistuksin ja selvityksin, että se täyttää tilaajavastuulain mukaiset vaatimukset.

Sopimus syntyy vasta sopimuksen allekirjoittamisella.

## Veloitusperusteet

Työn veloitusperusteena käytetään KSE 2013 kohdassa 5.2.1 tarkoitettua kokonaispalkkiota. Hintatarjouksessa tulee ilmoittaa euroina ilman arvonlisäveroa kokonaispalkkio ja henkilöryhmien tuntiveloitushinnat SKOL-luokituksen mukaisesti. Tuntiveloitushinnat tulee ilmoittaa KSE 2013 kohdassa 5.2.3 tarkoitettuna aikapalkkiona henkilöryhmittäin. Mahdollisista muutos- ja lisätöistä sovitaan aina etukäteen ja ne laskutetaan hintatarjouksessa ilmoitettuihin tuntiveloitushintoihin perustuen. Kokonaispalkkio laskutetaan sopimusta tehtäessä vahvistettavan maksuerätaulukon mukaisesti. Maksuerätaulukon laadinnassa noudatetaan ohjeellisesti seuraavia prosenttijakaumia hankkeen eri vaiheiden mukaisesti:

|  |  |
| --- | --- |
| **Suunnitteluvaihe** | **%** |
| Ehdotussuunnittelu | 5-10 % |
| Luonnossuunnittelu | 5-10 % |
| Rakennuslupatehtävät | 10-20 % |
| Toteutussuunnittelu | 35-55 % |
| Rakennusaikaiset tehtävät | 25-35 % |

Tässä tarjouspyynnössä ja sen liitteissä eriteltyjen tehtävien lisäksi kokonaispalkkion tulee sisältää x kpl suunnittelukokouksia/kk koko suunnitteluajan ja x kpl työmaakokouksia/kk koko rakennusajan. Lisäksi kokonaispalkkion tulee sisältää x kpl työmaa-aikaisia suunnittelukäyntejä koko hankkeen ajalle. Mahdolliset ylimääräiset työmaakäynnit laskutetaan annettuihin tuntiveloitushintoihin perustuen.

# Lisätiedot

Hankintaa koskevat kysymykset tulee esittää hankintayksikön kilpailutusjärjestämässä. Kysymykset tulee esittää pp.kk.vvvv klo hh:mm mennessä. Kaikkiin kysymyksiin tullaan vastaamaan pp.kk.vvvv klo hh:mm mennessä ja kysymykset vastauksineen julkaistaan kilpailutusjärjestelmässä. Hankintayksikö julkaisee mahdolliset lisäkirjeet kilpailutusjärjestelmässä.

Kilpailutusjärjestelmän käyttöön liittyvissä kysymyksissä tulee olla yhteydessä kohdassa 2 esitettyyn yhteyshenkilöön sähköpostitse.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Allekirjoitus ja nimenselvennys

PVM pp.kk.vvvv, Kuntala

# Liitteet

* Liite 1: ”Hankeohjelma”
* Liite 2: ” RT 10–11106 Hanketietokortti HT12 (täytetty)”
* Liite 3: ”Rakennesuunnittelun tehtäväluettelo RAK12 (rajauksin ja merkittyine lisätehtävineen)”
* Liite 4: ”Suunnitteluohje”
* Liite 5: ”Konsulttisopimuksen luonnos”
* Liite 6: ”Arviointiperusteet”
* Liite 7: ”Luettelo tarjoukseen liitettävistä asiakirjoista ja soveltuvuusvaatimusten täyttymisen osoittamiseksi toimitettavista asiakirjoista”
* Liite 8: ”Rakennesuunnittelun rajapinnat”
* Liite 9 ”Yhteinen eurooppalainen hankinta-asiakirja” (hankintayksikön esitäyttämä)